recursal/SuperWikiNEXT-32B huggingface dataset:
NSU Ro 80
Die **NSU Ro 80** was 'n tegnologies gevorderde groot sedan-tipe motor vervaardig deur die Duitse maatskappy NSU van 1967 tot 1977. Mees noemenswaardig was die enjin; 'n 115 bhp (86 kW), 995 cc dubbel-rotor Wankelenjin met voorwielaandrywing deur 'n koppellaarlose semi-outomatiese ratkas. Dit is in 1968 deur Europese motorjoernaliste gekies as Motor van die jaar.

Ongelukkig vir NSU, het die motor vroeg 'n reputasie vir onbetroubaarheid ontwikkel wat dit nooit kon afskud nie. Die Wankelenjin in besonder het ondermeer gelei aan swaar slytasie van die rotorpuntseels, en sommige karre het 'n totaal herboude enjin benodig voor 30 000 myl (50 000 km). Gebrekkige begrip van die Wankelenjins deur motorhandelaars en motorwerktuigkundiges het nie gehelp om die saak te beredder nie. Teen die 1970 modeljaar, is meeste van die probleme opgelos, maar die skade aan die motor se reputasie en NSU se finansiële situasie was onherstelbaar. NSU is in 1969 deur Volkswagen aangeskaf.

NSU Ro 80 klubbyeenkoms in Antwerpen, 1993
NSU Ro 80, IAA-Modell, Museum Autovision, Altlußheim, Deutschland
Ander tegnologiese eienskappe van die Ro 80 bo en behalwe die kragbron was die vierwiel skyfremme, steeds 'n rariteit onder karre van die klas op daardie tydstip. Die voorste remme was binneboords gemonteer wat die ongeveerde gewig verminder het. Die vering was onafhanklik op al vier wiele, met MacPherson-stutte aan die voorkant en semi-volgarmvering aan die agterkant, beide met ruimtebesparende ontwerpe wat vandag algemeen gebruik word. Tandstang-en-kleinrat kragstuur is gebruik wat hedendaagse ontwerpe vooruitgeskou het.

Die ontwerp deur Claus Luthe, wat hoof van ontwerp by NSU en later BMW was, was op daardie stadium as baie modern beskou en slaag vandag nog; die Ro 80 was al deel van menige galleryuitslallings van moderne industriële ontwerp. Die groot glas oppervlak het die 1970's ontwerpe van Citroën vooruitgeskou. Die vorm was baie glibberig, met 'n sleurkoëffisiënt van 0.355 (byna ongeēwenaar vir die tydperk, alhoewel gemiddeld vir moderne motors).

Reeks produksie het in Oktober 1967 'n aanvang geneem: die laaste voorbeelde het van die produksielyn gerol in April 1977. Slegs 37 400 voertuie is tydens die tienjaar produksielopie vervaardig.
Die eerste *Siemens*-trolliebus in Berlyn (poskaart van 1882)
'n Trolliebus in Schaffhausen, Switserland
'n Trolliebus met sy kenmerkende kragafnemer in Solingen, Duitsland
*Cristalis*-trolliebus in Lyon, Frankryk
'n **Trolliebus** is 'n elektriese openbare vervoermiddel wat soos 'n gewone bus lyk, maar in teenstelling met sy dieselaangedrewe eweknie geen verbrandingsenjin gebruik nie en in plaas daarvan deur een of meer elektriese motors aangedryf word. Net soos in die geval van 'n tremstelsel het trolliebusse elastiese kragafnemers op hul dakke wat teen 'n elektriese oorhoofse kabel gly om krag aan die enjins te verskaf. Trolliebusse is dus aan bepaalde roetes met die nodige bedrading gebonde.

Die eerste trolliebusstelsels is in die vroeë 20ste eeu in bedryf gestel, en tans is daar 310 trolliebusstelsels in 47 lande. Die meeste trolliebusstelsels word in Oos-Europa in die opvolgerstate van die Sowjetunie, China, Noord-Korea, Italië en Switserland aangetref. Meer as 550 stelsels is buite bedryf gestel, veral in Westerse lande waar trolliebusse hul bloeitydperk veral in die 1950's en 1960's beleef het. In 29 van dié lande is daar geen trolliebusstelsels meer nie.

Nog in die 1970's het twee Suid-Afrikaanse metropole, Johannesburg en Pretoria, oor trolliebusstelsels beskik. Hulle is uiteindelik deur dieselbusse vervang.
Die **NZASM-gedenkhuis "Mea Vota"** in Pretoria huisves die gastehuis van die Tshwane-Universiteit vir Tegnologie.

Hierdie huis is in 1898 gebou vir die NZASM-ingenieur Antonie Westenberg en die NZASM se "Chef van Weg en Werken" C. van der Made. Dit toon duidelike tekens van die Nederlandse argitektuur van die laat 19de eeu. Toe die Tweede Vryheidsoorlog uitbreek, is Van der Made en Westenberg na Europa gedeporteer. In die oorlog is die huis waarskynlik deur Britse amptenare en offisiere beset. Nadat daar verskeie ander eienaars was, koop die Vereniging Dr. Willem H.J. Punt die huis met die idee om dit te restoureer en daarna ‘n museum daarin te vestig wat aandag moet gee aan Kruger se Hollanders se bydrae tot die kultuurlewe in Pretoria tydens die presidentskap van Paul Kruger.

In Oktober 1980 is die huis by Rissikstraat 62 (24° 45′ 17.48″ suid, 28° 11′ 55.59″ oos) tot gedenkwaardigheid verklaar en sedert 1997 huisves dit die gastehuis.

Bibliografie
------------

* www.artefacts.co.za/main/Buildings/bldgframes.php?bldgid=12971
* www.dutchfootsteps.co.za/memorialhousemeavota.html
Die Eerste Triumviraat van die Romeinse Republiek: Pompeius, Marcus Licinius Crassus en Julius Caesar.
'n **Triumviraat** (Latyn: *triumvirātus*), **triargie** of **driemanskap** is 'n politieke instelling wat deur drie magtige mense oorheers of regeer word, soos wat in Latyn as **triumvirs** (*triumviri*) bekend is. Die reëling kan formeel of informeel wees. 

Hoewel die drie veronderstel is om gelyk te wees, is dit in werklikheid selde die geval. Die term kan ook gebruik word om 'n staat te beskryf met drie verskillende militêre leiers wat almal daarop aanspraak maak dat hy die enigste leier is. 

In die geval van die Sowjetunie en Rusland word die term **troika** (Russies vir 'n "groep van drie") gebruik.

Die term "triumviraat" word veral in die Romeinse geskiedenis gebruik vir die Eerste Triumviraat van Julius Caesar, Marcus Licinius Crassus en Pompeius, en die Tweede Triumviraat van Augustus Octavianus (later Caesar Augustus), Marcus Antonius en Marcus Aemilius Lepidus.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
Die **Naaldblaarkanariebos** (*Aulax pallasia*) is 'n struik wat endemies is aan die Wes-Kaap en wat tot die genus *Aulax* behoort. Dit plant is wydverspreid, dit kom in die Piketberg, Koue Bokkeveldberge tot die Hottentots-Hollandberge, Groenlandberg tot die middel van die Langeberg en ook die Riviersonderendberge voor. Die struik groei regop met 'n enkelstam en word tot 3.0 m hoog. Daar is min takkies aan die stam.

Die plant spruit weer uit na 'n brand. Die plant is tweeslagtelik, manlike en vroulike blomme groei aan verskillende plante. Die plante blom van Januarie tot April. 'n Verskeidenheid insekspesies help met die bestuiwing van die plante. Vroulike blomme verdroog en vorm 'n houtige doppie waarin die sade vorm en bewaar word. Die sade word moontlik deur die wind versprei. Die plant groei in 'n bergagtige omgewing in sandsteengrond op hoogtes van 800 tot 2 000 m. 

In Engels staan die plant bekend as die *Needle-leaf Featherbush*.

Bronne
------

* REDLIST Sanbi
* Protea Atlas
* Biodiversityexplorer
* Plants of the World Online

|  |  |
| --- | --- |
| Taksondatabasisse | 
* Wd: Q15063233
* GBIF: 5636468
* iNaturalist: 577744
* IPNI: 703057-1
* IUCN: 112519744
* Plant List: kew-2666293
* Tropicos: 26500811

 |
**Internasionale betrekkinge sedert 1989** dek die hooftendense in wêreldaangeleenthede in die post-Koue Oorlog-era. 

China het ná 1989 vinnig verstedelik en het die tweede grootste ekonomie gegroei (Sjanghai op die foto).

Tendense
--------

Die 21ste eeu is gekenmerk deur groeiende ekonomiese globalisering en integrasie, met gevolglike verhoogde risiko vir onderling gekoppelde ekonomieë, soos geïllustreer deur die Groot Resessie van die laat 2000's en vroeë 2010's. Hierdie tydperk het ook die uitbreiding van kommunikasie met selfone en die internet gesien, wat fundamentele maatskaplike veranderinge in besigheid, politiek en hoe individue saam met gemeenskaplike belange genetwerk en inligting gesoek het, veroorsaak het.

Wêreldwye mededinging vir hulpbronne het toegeneem as gevolg van groeiende bevolkings en industrialisasie, veral in Indië, die Volksrepubliek van China en Brasilië. 

Die verhoogde eise dra by tot verhoogde omgewingsagteruitgang en tot aardverwarming. Internasionale spanning is verhoog in verband met die pogings van sommige kernwapenstate om Noord-Korea te oorreed om sy kernwapens prys te gee, en om te verhoed dat Iran kernwapens ontwikkel.

In 2020 het die Covid-19-pandemie die eerste pandemie sedert 1919 geword wat wêreldhandel wesenlik ontwrig en resessies in die wêreldekonomie veroorsaak het.
Die *Guinness Book of Records* lys *Grace Neill's Bar* in High Street, wat in 1611 as die *King's Arms* geopen is, as die oudste kroeg in Ierland
**Donaghadee** (Iers: **Domhnach Daoi** "Daoi se Kerk") is 'n klein nedersetting in die Noord-Ierse graafskap Down met 'n bevolking van 6 869 volgens die sensus van 2011, geleë aan die noordooskus van die Ards-skiereiland en sowat 18 myl (29 km) oos van Belfast en ses myl (tien km) suidoos van Bangor. Administratief behoort Donaghadee aan die gelyknamige *civil parish* en die historiese baronie Ards Lower.

Donaghadee is geleë by dié punt in Noord-Ierland wat die naaste is aan Skotland, en op die meeste dae is die Skotse kus van Galloway met die blote oog sigbaar vanaf Donaghadee. Sy ligging was 'n kritiese faktor in die geskiedenis en ekonomiese ontwikkeling van die dorp. So was dit die landingplek van die eerste Skotse setlaars in Ulster en vanaf die 17de tot teen die middel van die 19de eeu, toe veerbote Donaghadee met Portpatrick in Galloway verbind het, die belangrikste poort tot die eiland van Ierland op die seeroete vanaf die Britse hoofeiland. 

Bekende persoonlikhede het op dié roete na Ierland gevaar, soos byvoorbeeld die digter John Keats in 1818. Hy was ontsteld oor die vlak van armoede waaraan hy op pad na Belfast blootgestel is, en het volgens oorlewering spoedig na Skotland teruggekeer. Donaghadee se agteruitgang as seehawe het in 1849 begin toe die veerboothawe na Larne verskuif is. Die nedersetting het egter nuwe betekenis gekry as een van Noord-Ierland se mees gewilde seeoorde toe Belfast se welvarende kooplui in die 19de eeu aangetrokke gevoel het deur die dorp se aangename atmosfeer en droë klimaat.

Donaghadee staan vandag bekend vir sy aantreklike mengsel van historiese en moderne boukuns, met besienswaardighede soos die Normandiese vesting, die klein seehawe, die vuurtoring, die kroeg *Grace Neill's Pub* (na bewering die oudste in Ierland) en die parogiekerk.
In numeriese analise is 'n **iteratiewe metode** 'n metode om 'n probleem op te los (soos die vind van die wortels van 'n vergelyking) deur herhaaldelik opeenvolgende benaderings te vind vir die oplossing deur vanaf 'n aanvanklike raaiskoot af te skop. Hierdie benadering staan in kontras met **direkte metodes** (kyk bv die kwadratiese formule) wat poog om die probleem op te los deur 'n vasgestelde reeks bewerkinge wat, as die afrondingsfout buite rekening gelaat word, 'n eksakte oplossing oplewer (soos die oplos van 'n stel linieêre vergelykings *Ax* = *b* deur Gauss eliminasie). Iteratiewe metodes is gewoonlik die enigste keuse vir nie-lineêre vergelykings. Iteratiewe metodes kan egter ook nuttig wees vir lineêre probleme wat 'n groot aantal veranderlikes bevat, waar direkte metodes baie moeilik sal wees.

Voorbeeld
---------

'n Iteratiewe metode is nodig om byvoorbeeld die Colebrookvergelyking op te los:

{\displaystyle {\frac {1}{\sqrt {f'}}}=-2log\left({\frac {\varepsilon /D}{3.7}}+{\frac {2.51}{{\text{Re}}{\sqrt {f'}}}}\right)}
Los op vir f' as:

* {\displaystyle \epsilon } = 0.0457 mm
* {\displaystyle D} = 200 m
* {\displaystyle {\text{Re}}} = 662000

Rangskik die vergelyking sodat een van die f' alleen staan.

{\displaystyle f'=\left[-2log\left({\frac {\varepsilon /D}{3.7}}+{\frac {2.51}{{\text{Re}}{\sqrt {f'}}}}\right)\right]^{-2}}
As eerste raaiskoot, raai f' = 0.02 en vervang in die regterkant van die formule. Dus

{\displaystyle f'=\left[-2log\left({\frac {\varepsilon /D}{3.7}}+{\frac {2.51}{{\text{Re}}{\sqrt {0.02}}}}\right)\right]^{-2}=0.068719821}
Vir die tweede iterasie, vervang nou 0.068719821 in die formule. Die resultaat is 0.068688601.

Gaan so voort tot konvergensie verkry word.

Die volgende tabel wys die resultate:

| Raai nommer | Getal |
| --- | --- |
| 1 | 0.02 |
| 1 | 0.068719821 |
| 1 | 0.068688601 |
| 1 | 0.06868861 |
| 1 | 0.06868861 |
| 1 | 0.06868861 |

Dit is duidelik dat f' = 0.06868861.

Indien die proses nie konvergeer nie, probeer om die vergelyking te rangskik sodat die ander f' alleen staan. Dit behoort in meeste gevalle te werk.
**Domnall mac Causantín** (Skots-Gaelies: *Dòmhnall mac Chòiseim*; omstreeks 860-900), bekend as **Donald II**, was in die laat 9de eeu koning van Alba. Hy was die seun van Konstantyn I en het die bynaam **Dásachtach**, "die Waansinnige ", gehad.

Lewe
----

Donald het die troon bestyg ná die dood of afsetting van Giric; die datum is nie heeltemal seker nie, maar dit was omstreeks 889. Volgens die Kronieke van die Koning van Alba was hy 11 jaar lank koning, van 889 tot 900. Die Nordiërs het Piktland in dié tyd verwoes. Tydens sy bewind het ’n veldslag plaasgevind tussen Dene en Skotte by Innisibsolian, wat die Skotte gewen het. Donald is by Opidum Fother (die moderne Dunnottar) gedood.

Sommige glo hy is deur Gaele vermoor, eerder as Nordiërs, terwyl ander berig hy is by Forres dood. Hy is op die eiland Iona, Binne-Hebride, begrawe.

Die Kronieke van die Konings van Alba plaas Donald net voor sy neef Konstantyn II. Sy seun, Malcolm, het later die troon bestyg as Malcolm I.

Sien ook
--------

* Lys van monarge van Skotland
Die **Eskimo-boeglynknoop** is 'n knoop soortgelyk aan die boeglynknoop, behalwe vir die punt van die tou wat om die lus geneem word, in plaas van die lang kant van die tou. Die eerste keer wat hierdie knoop waargeneem is, was toe 'n Westerling hierdie knoop gesien het op die slee van 'n Eskimo (amptelik bekend as Inuïete).

Eienskappe
----------

Dit is 'n baie sterk, veilige knoop, wat nie maklik losgaan wanneer dit gebruik word nie, maar het die voordeel dat dit maklik na gebruik losgemaak kan word. Hierdie knoop is ook baie vinnig en maklik om te knoop en die lus verskuif nie onder las nie.

Gebruike
--------

Die knoop is 'n goeie knoop vir algemene gebruik, en volgens party mense 'n beter knoop as die gewone boeglynknoop.
Hierdie knoop kan met die dubbele boeglynknoop of die dubbele waterboeglynknoop vermeng word om interessante kombinasies te verkry, maar die basiese struktuur bly egter dieselfde.

Metode van Knoop
----------------

Stapsgewyse aanwysings om die Eskimo Boeglynknoop te knoop.
A. Maak 'n lus in die tou.

B. Ryg die kort punt van die tou deur die bokant van die lus.

C. Trek die punt van die tou bo-oor die lus, en ryg dan die punt weer deur die lus.

D. Trek die lang kant van die tou en die lus om die knoop styf te trek. *(Let wel: Maak seker dat die lus die verlangde grootte is voor dit styfgetrek word, aangesien die lus nie verstel kan word sonder om die knoop los te maak nie.)*
Petra
Ligging van Petra
Madain Saleh
Die tempel van Oboda
Nabatese handelsroetes
Die **Nabateërs** was 'n Arabiese volk wat omtrent 200 v.C – 106 n.C. rondom die stad Petra oor 'n koninkryk geheers het.

Ná die inlywing deur die Romeine in 106 word steeds tot in die vyfde eeu van die Nabateërs gehoor.

Geskiedenis
-----------

Die oorsprong van die Nabateeërs is nie bekend nie, maar geleerdes stem saam dat hulle 'n vorm van Arabies gespreek het. Hulle naam, *nbṭw*, kom voor in oud Semitiese tale van die Hejaz-gebied en hulle deel party gode met mense uit hierdie gebied. Moontlik was hulle hier nomade wat met wierook gehandel het. Die oudste verwysing kom van Diodorus Siculus , wat in die 1ste eeu v.C. oor die Nabateërs van 300 jaar eerder vertel. Een van Alexander die Grote se offisiere, Hieronymus van Cardia berig oor hulle nomadiese lewe en hulle handel in wierook, mirre en ander kosbare speserye, wat hulle uit *Eudaimon Arabia* verkry (moontlik Jemen). Aanvanklik het hulle die goeters van die Minneërs gekoop, maar in die tweede eeu v.C. het dié koninkryk uitmekaar geval. Die Nabateërs het die handelspad van hulle oorgeneem. Die pad het gelei tot aan Gasa waar skepe dit verder vervoer het na Griekeland en Rome, waar die vraag na wierook baie gegroei het. Om die laaste deel van die pad, deurheen die Negev na die Middellandse See, te beskerm het hulle in die ou land van Edom deurgedring en het hulle in Petra hulle hoofstad gestig.

Die koninkryk het sy hoogtepunt bereik onder Aretas IV (9 v.C. - 40 n.C.) en het daarna 'n Romeinse vasalstaat geword.

In die Negev het hulle ook nedersettings gestig, soos die stad Oboda (Avdat) waar die reste van 'n tempel gevind is en inskrifte uit die tyd van Aretas IV en Rabel II.

Religie
-------

Van die Nabatese religie is min bekend. Daar is geen Nabatese geskrifte wat dit beskryf en daar is geen Nabatese mitologie bekend. Van een van belangrikste gode weet ons selfs nie of dit 'n manlike of 'n vroulike godheid is nie. Die belangrikste godepaar is Dushara en Allāt/ al-ʿUzza, maar van hulle eienskappe weet ons min, alhoewel Dushara veral met die koningskap verband het. Ná 106, toe die land ingelyf is, is hy deur Shayʿ-al-Qawm vervang of vereenselwig met Grieks-Romeinse gode soos Dionysos, Zeus of Helios. In die Bisantynse tyd het Petra 'n belangrike Christelike sentrum geword met sy eie biskop en het die gebied Christelik geword, maar die ou gode het nog steeds aanbidders gehad. In Mekka se Kaʿbah is tot Mohamed die god Hubal vereer. Hy en sy drie dogters Allāt, Manāt en al-ʿUzza is ook uit Petra bekend. Ander gode was Kūtbā, Al-Kutbā, Baalshamin, Qōs, Manōtu en Qaysha.

Ná 'n besoek deur Hadrianus word onder keiser Trajanus die koninkryk by die Romeinse Ryk amptelik ingelyf.

Konings
-------

* Aretas I (ca. 168 v.C.)
* Aretas II (ca. 120/110–96 v.C.)
* Obodas I (96–85 v.C.)
* Rabbel I (85–84 v.C.)
* Aretas III (84–61 v.C.)
* Obodas II (62–58 v.C.)
* Malik I (58–30 v.C.)
* Obodas III (30–9 v.C.)
* Aretas IV (9 v.C.–40 n.C.)
* Malik II (40–70)
* Rabbel II (70–106)
Oesermaatre Setepenamen **Osorkon II** was ’n farao van die 22ste Dinastie van Antieke Egipte. Hy was een van die Libiese Berber-konings en het van omstreeks 872 tot 837 v.C. vanaf Tanis regeer. Nadat hy sy pa opgevolg het, het sy neef Harsiese A van Thebe en die Westelike Oase meegeding om die mag. Hy is egter in 860 v.C. dood en Osorkon het toe voorkom dat iemand weer sy bewind bedreig deur sy seun Nimlot C as hoëpriester van Amoen in Thebe aan te stel. Dit het sy mag oor Bo-Egipte gekonsolideer sodat hy nou oor ’n herenigde Egipte regeer het.

Bewind
------

Die binnekant van Osorkon II se grafkelder.
Osorkon II se bewind was een van groot bouprojekte en vooruitgang. Hy het groot bedrae bestee aan monumente soos die tempel van Bastet by Boebastis, asook geboue in Thebe, Memphis, Tanis en Leontopolis. Hy het ook Tempel J by Karnak laat bou – dié is versier deur sy destydse hoëpriester, sy kleinseun Takelot F (die toekomstige Takelot II).

Osorkon II was noodgedwonge aggressief in sy buitelandse beleid. Die groeiende mag van Assirië het daartoe gelei dat laasgenoemde streek al hoe meer begin inmeng het in die sake van Israel en Sirië, wat albei binne Egipte se invloedsfeer geleë was. In 853 v.C het Osorkon se magte, saam met dié van Israel en Bublos, die uitbreiding van Assirië vir ’n ruk gestuit.

Osorkon II is omstreeks 837 v.C dood en is by Tanis begrawe. Daar word nou geglo hy het altesaam 30 jaar regeer en nie 25 nie. Eers is gedink die viering van sy eerste Sed-fees (die herdenking van ’n bewind van 30 jaar of meer) is in sy 22ste bewindsjaar gehou, maar die datum in sy groot tempel by Boebastis is beskadig en kan ook Jaar 30 wees, volgens Edward Wente.

Grafkelder
----------

Die Franse Egiptoloog Pierre Montet het Osorkon II se beskadigde grafkelder op 27 Februarie 1939 ontdek. Dit het onthul dat Osorkon in ’n enorme granietsarkofaag begrawe is met ’n deksel wat gekap is uit ’n standbeeld uit die Ramses-era. Net ’n paar stukke van ’n kis met die uitbeelding van ’n valk by die kopenent en ’n paar begrafnisflesse is gevind om hom te identifiseer.

Hoewel die graf in antieke tye geplunder is, was die juweliersware wat oor was, "van so ’n hoë gehalte dat menings oor die rykdom van die noordelike 22ste Dinastie hersien moes word".
Die **Surveyor program** was 'n NASA program wat vanaf Junie 1966 tot Januarie 1968 gestrek het. Daar is sewe onbemande, robot tipe ruimtetuie na die maan gestuur. Die primêre doelwit was om te bewys dat sagte landings op die maan moontlik was. Die Surveyor-ruimtetuie is die eerste Amerikaanse ruimtetuie wat 'n sagte landing (teenoor impak landings) op 'n ander hemelliggaam suksesvol gedoen het. Die sendings het behels dat die ruimtetuie direk na die maan vlieg op 'n impak baan. Die tog het ongeveer 63 tot 65 ure geduur en het geëindig met 'n negatiewe versnelling vir die tuie sodat hulle 'n sagte landing op die maan kon maak.

Die program is geïmplementeer deur NASA se *Jet Propulsion Laboratory* en het as voorbereiding gedien vir die Apollo-program. Die program het in 1960 begin. JPL het *Hughes Aircraft* in 1961 aangestel om die ontwikkeling van die ruimtetuig te doen. Die totale koste van die Surveyor-program was amptelik $469 miljoen.

Vyf van die Surveyor ruimtetuie het suksesvol 'n sagte landing op die maan uitgevoer, insluitend die eerste een. Twee sendings was mislukkings: Surveyor 2 het met 'n hoë snelheid teen die maan gebots na 'n middebaan korreksie misluk het en daar is kontak met Surveyor 4 verloor 2.5 minute voordat dit moes land.

Al sewe ruimtetuie is nog steeds op die maan, nie een van die sendings het 'n terugkeer na die aarde vereis nie. Sekere gedeeltes van Surveyor 3 is teruggebring na die Aarde deur die bemanning van Apollo 12, wat naby dit geland het in 1969. Die kamera van Surveyor 3 word vertoon by die *National Air and Space Museum* in Washington, D.C.

Doelwitte
---------

Ruimteman Pete Conrad naby Surveyor 3 tydens die Apollo 12 maanlanding, 1969 met die maanmodule in die agtergrond.
Die program het ook verskeie ander dienste, behalwe die primêre doel van sagte landings, getoets. Die vermoë van die ruimtetuie om middebaan veranderinge te maak was getoets en gedemonstreer. Die ruimtetuie het ook instrumente gedra om die geskiktheid van die landingsplekke vir bemande Apollo landings te evalueer. Verskeie van die Surveyor ruimtetuie het ook meganiese grawe aanboord gehad om die maan se grond te evalueer. Voor die Sowjetunie se Loena 9 sending (wat vier maande voor Surveyor 1 geland het) en die Surveyor-program, het niemand geweet hoe diep die stof op die maan was nie. As dit te diep was kon die ruimtetuig nie land nie. Die Surveyor-program het bewys dat landings moontlik was. Sommige van die Surveyor ruimtetuie het Rutherford verstrooiing instrumente en magnete aan boord gehad wat gehelp het om die chemiese samestelling van die grond te toets.

Die eenvoudige en betroubare sending argitektuur was 'n pragmatiese benadering om die mees kritieke ruimte-ingenieursuitdagings van die tyd op te los naamlik geslote lus terminale daal leiding en beheer stelsel, veranderbare snelheid enjins en 'n radarstelsels benodig om die landingvoertuig se hoogte en snelheid te bepaal. Die Surveyor sendings was die eerste keer dat NASA sulke stelsels kon toets in die uitdagende termiese en radiasie omgewing van die maan.
'n Surveyor-maanlander op Aarde
**Surveyor 1** was die eerste onbemande ruimtetuig wat as deel van NASA se Surveyor-program 'n sagte landing op die Maan gemaak het. Die ruimtetuig het data oor die maan se oppervlakte versamel wat benodig was vir die bemande Apollo maanlandings wat in 1969 begin het. Die suksesvolle sagte landing van Surveyor 1 was die eerste Amerikaanse ruimtetuig wat op enige hemelliggaam geland het,met die eerste probeerslag en slegs vier maande na die landing van die Sowjetunie se Loena 9 op die maan.

Surveyor 1 is gelanseer op 30 Mei 1966 vanaf Kaap Canaveral, Florida en het op die maan geland op 2 Junie 1966. Die ruimtetuig het 11 237 foto's van die maan se oppervlakte na die Aarde gestuur deur middel van 'n televisiekamera en gesofistikeerde radio-telemetriestelsel.

Die Surveyor-program was bestuur deur die Jet Propulsion Laboratory in Los Angeles County, Kalifornië maar die ruimtetuig is ontwerp deur Gary Mizuhara van *Electrical Optical Systems* en gebou deur die *Hughes Aircraft Company* in El Segundo, Kalifornië.
Die Honderdhandige Briareos in ’n politieke spotprent.
Die **Honderdhandiges** of **Hekatoncheire** (Grieks: Ἑκατόγχειρες) is figure uit die eerste stadium van die Griekse mitologie. Hulle was drie reuse met ongelooflike krag en snelheid, elk met honderd arms en vyftig koppe. Hul naam kom van die Griekse ἑκατόν (*ekatron*, "honderd") en χείρ (*cheir*, "hand").

Mite
----

Volgens Hesiodus se *Theogonie* was die Honderdhandiges die kinders van die oergode Gaia (Aarde) en Uranos (Lug). Hul name was **Briareos** (Βριάρεως, die Lewenskragtige), **Kottos** (Κόττος, die Slaner van die Woedendes) en **Gyges** (Γύγης, die Een met die Groot Ledemate).

Hul pa, Uranos, het hulle en die eenoog-siklope, nog kinders van hom en Gaia, net ná hul geboorte in die dieptes van Tartaros gegooi omdat hy hulle as monsters beskou het. Uranos se seun Kronos het hulle bevry toe hy Uranos ontman en die nuwe oppergod geword het. Daarna het Kronos hulle teruggestuur Tartaros toe.

Hulle is eindelik deur Kronos se seun Zeus bevry om hom, sy broers en sy susters teen Kronos en sy Titane te help veg in die Titanestryd, waaruit Zeus en sy Olimpiese gode as oorwinnaars getree het.
**Honolulu County**, amptelik **City and County of Honolulu**, is 'n gekonsolideerde stedelike county (dit wil sê 'n administratiewe onderafdeling waarin stad en county in een jurisdiksie saamgesmelt het) in die Amerikaanse deelstaat Hawaii.

Die munisipaliteit en county behels sowel die stedelike distrik van Honolulu (die grootste en hoofstad van die deelstaat Hawaii) asook die res van die eiland Oʻahu en 'n aantal kleiner afgeleë eilande, waaronder alle Noordwestelike Hawaii-eilande.

Die gekonsolideerde stad-county is volgens die Stedelike Oktrooi van 1907 gevorm en deur die Wetgewende Vergadering van die Gebied van Hawaii bevestig. As 'n munisipale korporasie en jurisdiksie val regeringstake in sy gesag wat in die res van die Verenigde State tradisioneel deur munisipaliteite en counties uitgevoer word.

Volgens die 2010-sensus beloop die bevolking van Stad en County 953 207 wat van Honolulu die tiende grootste munisipaliteit in die Verenigde State maak. Vanweë Hawaii se munisipale struktuur word die Stad en County Honolulu deur die *United States Census Bureau* vir statistieke doeleindes steeds in 'n aantal sensusgebiede (*census-designated places*) verdeel, ongeag die feit dat dit die enigste geïnkorporeerde gebied in die deelstaat is.

Die huidige burgemeester van Honolulu is Peter Carlisle wat Kirk Caldwell opgevolg het. Die stad-county se leuse is *Haʻaheo No ʻO Honolulu* (Trots van Honolulu).
Die **Isère** is 'n rivier in die Auvergne-Rhône-Alpes- streek van Suidoos-Frankryk. Sy bron, 'n gletser bekend as die *Sources de l'Isère*, lê in die Vanoise Nasionale Park in die Graian Alpe van Savoie, naby die ski-oord in Val-d'Isère op die grens met Italië. Die Isère is 'n belangrike sytak aan die linkeroewer van die Rhône, en smelt met laasgenoemde saam 'n paar kilometer noord van Valence.

'n Hele aantal munisipaliteite langs die rivier het die naam van die Isère in hul eie opgeneem, byvoorbeeld Sainte-Hélène-sur-Isère en Romans-sur-Isère. Die departement van Isère is eweneens na die rivier vernoem.

Aardrykskunde
-------------

Die Isère se loop meet 286 km en loop deur 'n wye verskeidenheid landskappe: vanaf sy oorsprong naby die Italiaanse grens in die westelike Alpe, kruis dit die Pays de Savoie en die Tarentaise-vallei, sny tussen die Chartreuse en Belledonne -bergreekse, volg die Vercors-massief, gaan deur die Dauphiné- provinsie, en ontmoet uiteindelik die Rhône aan die voet van die Vivarais.

|  |  |
| --- | --- |
| Normdata Edit this at Wikidata | 
* BNF: cb11864625w (data)
* GND: 4411195-2
* SUDOC: 026389495
* VIAF: 149644196
* WorldCat Identities: viaf-149644196

 |
**Aisleyne Horgan-Wallace** (gebore 28 Desember 1978) is 'n Engelse televisiepersoonlikheid, model en rubriekskrywer wat in 2006 bekendheid verwerf het toe sy in die sewende reeks van die werklikheidstelevisieprogram *Big Brother* verskyn het.

2006: *Big Brother*
-------------------

Horgan-Wallace het bekendheid verwerf in die Verenigde Koninkryk toe sy in 2006 as deelnemer in die sewende reeks van die Channel 4 TV-reeks, *Big Brother*, gekies is. Sy het op dag 12 in die Big Brother-huis binnegekom en bekendheid verwerf vir haar gevegte met mede-deelnemers Nikki Grahame en Grace Adams-Short, en omdat sy deur die publiek in die 'House Next Door' verkies is - 'n geheime huis, waar sy gedwing is om te kies wie uit vyf nuwe deelnemers nuwe huismaats sou word. Horgan-Wallace het op dag 93 die eindstryd gehaal; sy het derde gekom met 22% van die kykerstemme.

In Augustus 2010 het sy 'n aanbod van *Ultimate Big Brother* van die hand gewys om haar tonele te skiet vir 'n klein rol in die Britse filmprent *Anuvahood*. 

Aisleyne Horgan-Wallace tydens 'n rooitapyt-geleentheid
Sedert 2007 was Horgan-Wallace 'n gereelde gas op die ondersteuningsprogramme van die *Big Brother*, *Big Brother's Big Mouth*, *Big Brother's Little Brother*, en sedert die program se skuif na *Channel 5* in 2011, *Big Brother's Bit On The Side*. Sy skryf ook *Big Brother*-kolomme vir *The Sun Online*.

2007 – hede: verskuiwing na televisiewerk
-----------------------------------------

Sedert 2007 verskyn sy in 'n aantal episodes van *Charlie Brooker's Screenwipe*. Sy het ook vertonings aangebied soos *T4*. Sy verskyn in BBC One se *Test The Nation*, in 'n span saam met verskeie ander *Big Brother*-deelnemers. Sy het ook 'n klein verskyning gemaak op *The Charlotte Church Show*. Sy verskyn in verskeie aflewerings van die Red TV-reeks *Celebrity: Stars at Work*, wat in Desember 2007 en Januarie 2008 uitgesaai is. Hierna het Horgan-Wallace 'n enkelreeks-kontrak met Red TV onderteken om 'n self-getitelde, vlieg-teen-die-muur-dokumentêr *Aisleyne* te verfilm. Vier episodes is uitgesaai, die eerste was op 5 Maart 2008.

Filantropie
-----------

Horgan-Wallace is 'n beskermdame van "Brain Tumor UK" en het opgetree as 'n ambassadeur vir Club4Climate, 'n inisiatief gebaseer op partye in die Londense West End en elders wat daarop gemik was om klimaatsverandering te voorkom.  In 2007 voltooi sy die 10 km-rit van Londen om geld in te samel vir *Brain Tumor UK*, en sy voltooi dieselfde geleentheid op 6 Julie 2008. 

Sy was betrokke by die "NHS Stop Smoking"-veldtog in samewerking met Cancer Research UK, en gee elke jaar sedert 2008 haar ondersteuning aan "No Smoking Day". Sy het ook betrokke geraak by die "Sit die messe en gewere neer!"-veldtog wat tieners aanmoedig om van die straat af te kom en skietery en messtekery te staak.
**Esmé Euvrard** (geb. 19 Mei 1919, Smithfield, Oranje-Vrystaat – 11 September 1993, Sandton, Transvaal) was 'n radio-omroeper, sangeres en aktrise.

Op 26 Januarie 2020 is Esmé ook ingehuldig as 'n lewende legende in die Suid-Afrikaanse legendesmuseum.

Biografie
---------

### Radio

Esmé Euvrard was die jongste van vier kinders van Albertus en Anna Euvrard en was in haar tyd een van Suid-Afrika se gewildste radiopersoonlikhede. Sy en Jan Cronjé het saam opgetree in die langdurige Afrikaanse radiovervolgreekse *Liefdeslied* en *Verbode Liefde* (1953-1959) en ook *Só Maak Mens aangebied*, 'n program met wenke, resepte en onderhoude vir huishoudings wat van 1957 tot 1985 uitgesaai is toe Springbokradio gesluit het. Die program is daarna na Radio Suid-Afrika verskuif. Saam met Paul Desmond het sy *Springbok Rendezvous* aangebied, 'n program vir die 'seuns op die grens' wat bestaan het uit musiekversoeke en boodskappe, asook 'n gewilde Sondagaand-musiekprogram genaamd *Esmé se Musiekalbum*. Tannie Esmé was ook verantwoordelik vir baie Afrikaanse kinderprogramme.

Op 26 Januarie 2020 is Esmé ook ingehuldig as 'n lewende legende in die Suid-Afrikaanse legendesmuseum. 

Haar seuns het 'n reuse skildery van Esmé asook die Ster van Suid-Afrika toekenning wat sy destyds van die Staatspresident ontvang het aan die legendesmuseum geskenk.

### Film

Sy speel klein rolle in vyf rolprente, naamlik *Man in die Donker* (Truida Pohl / 1962), *Majuba: Hill of Doves / Majuba: Heuwel van Duiwe* (David Millin / 1968), *Vrolike Vrydag* die 13de (Richard Daneel / 1969), *Stadig oor die Klippe* (Richard Daneel / 1969) en *Wolhaarstories* (Bromley Cawood / 1983). Saam met Dana Niehaus het sy in die televisiereeks *Net 'n Bietjie Liefde* (Henk Hugo / 1977) opgetree. Sy en Cronjé het ook die sprekende stemme van onderskeidelik Marika Rökk en Paul Hubschmid oorgeklank vir die Afrikaanse weergawe van die Duitse film *Maske in Blau* (1953). Boonop was sy een van die vertellers van die Afrikaanse weergawe van die dokumentêr *Krag vir Suid-Afrika* (Denis Scully / 1959).

### Musiek

Sy was getroud met die bekende Portugees-gebore flamenco-kitaarspeler Gilberto Bonegio en hulle het albei by die Mercedes Molina Spanish Dance Company aangesluit toe dit in 1958 gestig is. Sy was 'n talentvolle sangeres en sy en Gilberto het ten minste een fado-plaat geproduseer. In 1988 lewer sy 'n plaat van kinderverhale met die titel *Diereverhaaltjies* op. Gilberto is in 1964 oorlede nadat hy 20 maande in 'n koma was ná 'n motorongeluk en al haar toegewyde aanhangers het met haar verlies geïdentifiseer. Hul twee seuns, Raúl en Fernando, het in hul pa se voetspore gevolg en talentvolle flamenco-kunstenaars in eie reg geword.

Bronne
------

* 
* 
* 

|  |  |
| --- | --- |
| Normdata Edit this at Wikidata | 
* IMDb: nm4595281

 |
Sachsenburg-eiland is in Atlantiese OseaanSachsenburg-eilandSachsenburg-eilandBeweerde ligging van die Sachsenburg-eiland in die Atlantiese Oseaan

**Sachsenburg** (Saxemburgh, Saxenburg) is vir 'n 150 jaar beskou as 'n eiland halfpad tussen St. Helena en Tristan da Cunha. Tot vroeg in die 20ste eeu is dit op 30°43'S en 19°30'W in atlasse aangedui.

Op 23 Augustus 1670 het die Nederlandse skeepskaptein Johann Lindeman 'n skets van die eiland gemaak. Die Amerikaanse skip Fancy onder kapt. Galloway het die eiland in 1804 op dieselfde breedteligging as Lindeman teengekom, alhoewel effens meer oos. Kapt. J.C. Head en sy skip True Briton het die eiland op 9 Maart 1816 op dieselfde breedtegraad gesien. Enkele jare later vind kapt. James Horsburgh dit egter nie. In Augustus 1828 doen die Amerikaanse skip Antarctic onder kapt. Benjamin Morrell 'n ernstige poging om die eiland te vind. Hy en sy bemanning kom tot die besluit dat daar nie so 'n eiland bestaan nie en dat vorige waarnemers deur besondere wolkformasies mislei is. Ysberge sowel as drywend eilande bestaande uit seewier, bondels takke en gras afkomstig uit die groot riviere van die trope kon dalk ook vir 'n eiland aangesien word.

Bibliografie
------------

* Green,Lawrence G.: Eight Bells at Salamander. The unwritten story of ships and men in South African waters and some of the forgotten adventures and mystereis of the wide oceans that wash the shores of Africa and break on the lonely isles. Kaapstad: Howard Timmins, 1960.
* Rosenthal, Eric: The best of Eric Rosenthal. Kaapstad: Howard Timmins. 1975. ISBN 0-86978-111-1
Uitslag: Groen ten gunste; rooi teen hervorming.
Die Italiaanse eerste minister, Matteo Renzi het vir onafhanklikheid beywer.
Tydens die **Italiaanse referendum van Desember 2016** is Italiaanse kiesers gevra om vir of teen die grondwetlike wysiging van 2016 te stem. Die stemming het op 4 Desember 2016 plaasgevind. Die uitkoms was 'n oorwinning vir die nee-stem.

Die Italiaanse eerste minister Matteo Renzi het vir die "Ja"-stem beywer. 
Na die afloop van die referendum, het hy sy bedanking aangekondig.

Resultate
---------

Vraag:

*Approvate il testo della legge costituzionale concernente "disposizioni per il superamento del bicameralismo paritario, la riduzione del numero dei parlamentari, il contenimento dei costi di funzionamento delle istituzioni, la soppressione del CNEL e la revisione del Titolo V della parte II della Costituzione", approvato dal Parlamento e pubblicato nella Gazzetta Ufficiale n. 88 del 15 aprile 2016?* (it) 

| Keuse | Stemme | % |
| --- | --- | --- |
|  Ja | 13 432 208 | 40,89 |
|  **Nee** | 19 419 507 | 59,11 |
| Bedorwe/ blanko stemme | 392 130 | – |
| **Totaal** | **33 243 845** | **100** |
| Geregistreer/ stempersentasie | 50 773 284 | 65,47 |
| Bron: elezioni.interno.it/ |
**Aart de Villiers** (1931–1999) was 'n bekende in dramakringe, wat klas gegee het aan die Universiteit van die Witwatersrand, verskeie boeke oor drama en regie geskryf het, opgetree het as regisseur van verskeie drama- en opera-opvoerings en as resensent opgetree het vir verskeie publikasies.

Lewe en werk
------------

Aart de Villiers is op 5 Maart 1931 gebore as enigste kind van Henry Stewart de Villiers (26 Oktober 1895 – 24 Junie 1969) en Susanna Jacoba Carolina Visser (25 Februarie 1907 – 31 Januarie 1945). Sy grootwordjare spandeer hy op Bethal in die Oos-Transvaal, waarna hy verder studeer aan Rhodes-universiteit in Grahamstad. Sy M.A.-graad behaal hy in 1957 met ’n verhandeling oor *Verkenninge in die woordeskat van die poësie met spesiale verwysing na N.P. van Wyk Louw*. Hy was een van die stigterslede van die Departement van Drama aan die Universiteit van die Witwatersrand, waar hy vir baie jare dosent in drama en regie was. Hy verwerf veral bekendheid vir sy drama resensies in verskeie Afrikaanse koerante, sy werk as drama- en operaregisseur en die operas en operettes wat hy in Afrikaans vertaal het. Vir die Afrikaanse Radiodiens van die Suid-Afrikaanse Uitsaaikorporasie het hy gereeld opgetree op die program *In die voorportaal*. De Villiers het 'n prominente rol gespeel in die gay-gemeenskap en het onder meer daarin geslaag om gays se metgeselle tot mediese skemas toegelaat te kry. Sy lewensmaat was die bekende akteur Don Lamprecht. Op 26 April 1999 is hy in Johannesburg oorlede aan bloedvatverstopping nadat hy sowat ses weke tevore 'n operasie gehad het om infeksie in een van sy kunsknieë teen te werk.

Skryfwerk
---------

Hy skryf verskeie boeke oor die onderrig van drama en oor regie, insluitende *Die sawel van jou stilsit: beskouinge oor van Wyk Louw se Germanicus*. *Dirigent van die woord* is 'n handleiding wat die beginsels van regie uiteensit. Saam met Don Lamprecht vertaal hy Bartho Smit se *Die keiser* in Engels as *The naked emperor* en Charles Dickens se *Christmas Carol* as *Pennieknyper*. Hy vertaal ook onder andere die eenbedryf *Ag Pa, arme Pa, Ma het jou in die kas gehang, dis daarom wat ek kla* van Arthur Kopit, *Alkestis* van Euripides (saam met Don Lamprecht), *Amahl en die nagbesoekers* van Gian-Carlo Menotti (saam met Bosman de Kock) en die opera *Huwelik van Figaro* van Mozart (saam met Anton Hartman).

Publikasies
-----------

| Jaar | Pubkikasies |
| --- | --- |
| 1970 | Regieboek vir Germanicus van N.P. van Wyk Louw |
| 1976 | Dirigent van die woord |
| 1977 | Die sawel van jou stilsit: beskouinge oor van Wyk Louw se Germanicus |
|  | Vertalings |
| 1982 | The Naked Emperor – Bartho Smit |

Bronnelys
---------

### Tydskrifte en koerante

* Anoniem: "Drama-bekende dr. Aart de Villiers skielik tuis oorlede" Beeld 28 April 1999

### Internet

* Beeld:
* Cornelissen, Andries. Rapport:
* Esaach:
* Geni:
* Roekeloos:
* Veenemans:
* Worldcat:  The Naked Emperor – Bartho Smit

### Ander verwysings

1. ↑  Roekeloos-webwerf:
2. ↑  Veenemans-webwerf:
Safa in die Al-Masdjid al-Haram, Mekka.
**Safa** en **Marwa** (Arabies: الصفا *Aṣ-Ṣafā*, المروة *al-Marwah*) is twee klein heuwels wat nou in die Al-Masdjid al-Haram in Mekka, Saoedi-Arabië, geleë is. Moslems loop sewe keer heen en weer tussen die heuwels tydens die bedevaarte hadj en oemra.

Geskiedenis
-----------

In die Islamitiese tradisie het Allah vir Abraham opdrag gegee om sy vrou Hagar en hul seun Ismael alleen in die woestyn te los, tussen Safa en Marwa. Toe hul voorraad opraak, het Hagar gaan water soek. Om makliker en vinniger te loop het sy Ismael alleen agtergelaat.

Sy het eerste die naaste heuwel, Safa, uitgeklim om oor die omringende gebied uit te kyk. Toe sy niks sien nie, het sy na die ander heuwel, Marwa, gegaan. Wanneer Hagar op een van die heuwels was, kon sy Ismael sien en het sy geweet hy is veilig. Op die vlakte tussen die heuwels kon sy hom egter nie sien nie en het sy gehardloop. Sy het sewe keer heen en weer in die hitte gehardloop voordat sy na haar seun teruggekeer het. Daar het sy ’n fontein gesien wat ontspring het waar die aartsengel Gabriël die grond met sy vlerk aangeraak het. Dié fontein is bekend as die Zamzam-put, en het gedien as ’n bron van water vir Hagar en ’n beloning vir haar geduld.

Ligging
-------

Al-Masdjid al-Haram huisves die Kaäba, die fokuspunt van gebed vir alle Moslems. Safa – van waar die rituele staptog, die **saj**, begin – is sowat 100 m van die Kaäba af geleë en Marwa sowat 350 m. Die afstand tussen die heuwels is sowat 450 m, en dus is die hele staptog sewe keer heen en weer sowat 3,15 km ver. Die twee heuwels en die pad tussenin is nou onderdak en vorm deel van die moskee.

Die saj (سعى *saʿy*, "soektog") is in herinnering aan Hagar se soeke na water en God se genade om gebede te verhoor.

Galery
------

* Die saj in die rigting van Safa.
* Middelste deel vir ouer en gestremde mense.
* Die saj terug van Safa af.

In die Koran
------------

Safa en Marwa word ook in die Koran genoem.

> *Voorwaar, Safã en Marwa is van die tekens van Allah; daarom sal hy wat ’n bedevaart na die Huis onderneem, of ’n besoek daar gaan aflê, sonder blaam wees as hy rondom albei van hulle gaan. En wie vrywillig goeie dade doen – laat hy weet: Allah is Erkentlik, Alwetend.*
> – Hoofstuk 2:158
> 
> 
>

In die Westerse kultuur
-----------------------

Safa is na bewering die berg waarna verwys word in die algemene spreekwoord "As die berg nie na Mohammed wil kom nie, moet Mohammed na die berg toe gaan". Dit was nadat Mohammed die berg volgens ’n oorlewering beveel het om na hom te kom en die berg onbeweeglik bly staan het. Die spreekwoord word dikwels verkeerdom aangehaal.
Die **sneeugrondsuikerbos** (*Protea lorea*) is 'n blomdraende struik wat hoort tot die bekende Protea genus. Die plant is endemies aan Suid-Afrika en kom voor vanaf die Wemmershoekberge tot die Kogelberg, Riviersonderendberge, Langeberg, Ceres en Caledon waar dit deel van die fynbos-bioom is. Die struik vorm 'n mat van 1.0 m in deursnee. Dit blom van Januarie tot Februarie.

Die plant spruit weer uit nadat dit gebrand het. Die saad word een tot twee jaar nadat blomme gevorm is, vrygelaat en deur die wind versprei. Die plant is eenslagtig. Bestuiwing vind moontlik plaas deur die werking van knaagdiere. Die plant groei in die middel van hellings in sandsteengrond op hoogtes van 450 - 650 m.

In Engels staan dit as die *Thong-leaf Sugarbush* bekend.

Sien ook
--------

* Alfabetiese lys van Suid-Afrikaanse bome
* Lys van proteaspesies

Bronne
------

* REDLIST Sanbi
* Biodiversityexplorer
* Protea Atlas
* Plants of the World Online

|  |  |
| --- | --- |
| Taksondatabasisse | 
* Wd: Q18082182
* GBIF: 5637237
* iNaturalist: 592522
* IPNI: 705928-1
* IUCN: 113210720
* NCBI: 273587
* Plant List: tro-26500480
* Tropicos: 26500480

 |
**Blink Stefaans** is 'n Afrikaanse rolprent wat in 1981 vrygestel is. Die regisseur was Jans Rautenbach. Die twee hoofkarakters, *Fanus* en *Blink Stefaans*, is deur Regardt van den Bergh vertolk.

Op 4 September 2011 maak Rapport geskiedenis deur die rolprent gratis saam met die koerant te versprei. Dit is die eerste keer in Suid-Afrika dat 'n buigsame DVD by 'n koerant ingevoeg word. So 'n buigsame DVD kan in enige nuwe generasie DVD-speler gespeel word.

Genre
-----

Die rolprent is 'n ligte romantiese komedie en goeie gesinsvermaak. Dit het geen ouderdomsperk nie.

Hoofrolspelers
--------------

* Regardt van den Bergh as Fanus en Blink Stefaans (sy hanerige alter ego).
* Zoli Marki as Chrissie
* Jana Cilliers as Linda
* George Ballot‎
* At Botha
* Dana Niehaus

en andere.

Storielyn
---------

Fanus is 'n vaal klankingenieur wat nooit deur enigiemand raakgesien word nie, veral nie deur sy baas se mooi, maar temperamentele dogter, Linda nie. Maar dit verander met die aankoms van Blink Stefaans, wat baie raad het vir Fanus - van hoe om hom te laat geld, tot hoe om aan te trek. Skielik kry Fanus 'n winsgewende werk as filmmaker, en maak vriende met die filmmaker se assistente, Chrissie. Hierdie keer ignoreer hy Blink Stefaans en smeek Linda, op wie hy nog steeds verlief is, om die ster van sy nuwe Aspoestertjie advertensie te wees. Die veldtog misluk egter, Fanus is sy werk kwyt, en Chrissie vlug met 'n gebroke hart Kaap toe. Blink Stefaans het hom ook verlaat. Sal Fanus ooit weer sy gelukkige lewe terugkry, of bestaan sulke goed net in feëverhale?

Sien ook
--------

* Lys van Afrikaanse rolprente
**Snoek** (*Thyrsites atun*) is gesogte, eetbare seevis wat aangetref word van Moçâmedes (tussen 1985 en 2016 *Namibe*) tot by Tafelbaai en ook by Valsbaai, Mosselbaai en soms tot so ver as Algoabaai. Dit kom ook voor by Tristan da Cunha, Suid-Australië, Nieu-Seeland en Chili. Die vis kom voor in trekskole; in die Kaap van September tot Junie.

Dié vis is 'n soutwater spesie en moenie met die *Varswatersnoek* (Afrika-greepvis) verwar word nie.

Voorkoms
--------

Die vis se kop en lyf is blougrys aan die bokant en silwer aan die onderkant. Die vis is lank en plat en het 'n lang dorsale vin wat swart is. Agter die dorsale en anale vinne is 5 – 7 klein vinnetjies. Die sylyn is aaneenlopend. Die vis word 1.8 m lank en weeg dan 9 kg.

Habitat en gewoontes
--------------------

Die vis leef bedags naby die bodem op die kontinentale bank en naby eilande. Snags kom hulle na die oppervlakte van die oseaan. Hulle vreet pelagiese vis: sardyne, ansjovis, rooioog-rondeharing en skaaldiere. Die onvolwasse vis vreet hoofsaaklik lanternvis, familie *Myctophidae*. Snoek is 'n gesogte eetvis en het kommersiële waarde in Suid-Afrika, Australië, Nieu-Seeland en die suide van Suid-Amerika.

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

Bronne
------

* Ensiklopedie van Suidelike Afrika, Eric Rosenthal, 1967.
* Coastal Fishes of Southern Africa. Phil & Elaine Heemstra. 2004. ISBN 1-920033-01-7